ไฟแนนซ์ทูเดย์
โดย...ภูคา
8 มิ.ย. 2555

โดย...ภูคา
...สุดยอดโปรเจกต์ของกระทรวงการคลังตอนนี้ ต้องโฟกัสมาที่โครงการ “คลังดูคลอง” ของท่าน ทนุศักดิ์ เล็กอุทัย รมช.คลัง และทีมงาน ที่เรียกระดมเงินจากหน่วยงานรัฐวิสาหกิจในสังกัดกระทรวงการคลังมาลงขันและแบ่งคูคลองกว่า 270 สาย ในกรุงเทพฯ ไปดูแลกัน ฟังแล้วยิ่งขำเพราะคนกระทรวงการคลังน่าจะเรียกว่า “ยอดมนุษย์” เพราะนอกจากจะต้องทำงานสนองนโยบายประชานิยมของรัฐบาลก็แทบจะโงหัวไม่ขึ้นแล้ว ยังต้องเจียดเวลาไปดูแลคูคลอง แย่งงานพวกกรมชลประทานและพวก สก.สข. เขตอีก
...ล่าสุด ได้ข่าวงบดำเนินการเคาะมาแล้วที่ 54 ล้านบาท คาดว่าน่าจะเอาไปใช้ซื้อไม้กวาดทางมะพร้าว เอาไปแจกชาวบ้านข้างคลองเสียมากกว่า แต่ที่เด็ดกว่าคือ งบทำพีอาร์ สำหรับช่วงเวลา 4 เดือน ฟัดไปตั้ง 50 ล้านบาท งานนี้น่าจะเชิญ อัสนีวสันต์ มาจัดคอนเสิร์ต “ผักชีโรยหน้า” เปิดตัวโครงการด้วยท่าจะดี 
...พรรณี สถาวโรดม ประธานกรรมการธนาคารออมสิน ยังดื้อแพ่งไม่ลาออกจากการเป็นประธานสรรหาผู้อำนวยการธนาคารออมสินคนใหม่ แต่จะใช้วิธีการไม่เข้าประชุมกรรมการสรรหา โดยอ้างว่าที่ประชุมยังถือว่าครบองค์นั้น ดูยังไงก็ยังเหมือนเป็นเกมการเมืองอยู่ดี งานนี้ถ้าจะเอาให้แมนๆ ขอแนะว่าอย่ายึดติดอะไรที่โปร่งใสเพื่อให้สาธารณชนไม่เคลือบแคลงสงสัยก็น่าจะทำไปเหอะ เพราะธนาคารออมสินจัดเป็นรัฐวิสาหกิจชั้นดีของกระทรวงการคลัง อย่าทำเป็นเด็กเล่นขายของกันอยู่เลย 
ยังอาการน่าเป็นห่วงคือ " โสฬส สาครวิศวะ " กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ ที่เจอกระแสปล่อยข่าวลือมาตลอดหลายเดือนที่ผ่านมา ว่าจะถูกเลื้อยเก้าอี้เดี๋ยวก็ไล่ออก เดี๋ยวพักงาน รวมถึงการตั้งกรรมการสอบทุจริตหลายเรื่องซึ่งทำมาหลายเดือนแล้วแต่ยังไม่ได้ข้อสรุปเสียที ที่สำคัญยังหาว่าทำผลงานแบงก์ 4 เดือนแรกตกวูบ ปล่อยสินเชื่อได้ 6,000 ล้านบาท ทำให้ยอดสินเชื่อคงค้างเพิ่มขึ้นเพียง 1,000 ล้านบาท แถมเอ็นพีแอลยังพุ่งกระฉูดถึง 600 ล้านบาท 
...ด้านบริษัทบริหารสินทรัพย์ กรุงเทพพาณิชย์ (บสก.) ได้ กฤษณ์ เสสะเวช รองเอ็มดี บสก. ซึ่งเก่งด้านบริหารและการปรับโครงสร้างหนี้ มาเป็นกรรมการผู้จัดการใหญ่คนใหม่แทน สุเมธ มณีวัฒนา เรียบร้อยแล้ว เหลือแต่รอให้กระทรวงการคลังเปิดไฟเขียวให้เท่านั้นก็น่าจะมีผลเป็นทางการเร็วๆ นี้